Περίπου τέσσερις ώρες με ζώο απείχε από τα Σέρβια το Λιβάδι ή Βλαχολίβαδο του Ολύμπου (3.500 κάτ.) σε υψόμετρο 1.000 μ., ονομαστό για τα κοπάδια του και τις μεταποιητικές βιοτεχνίες. Μεγάλη ανάπτυξη είχε εδώ η παραδοσιακή υφαντουργία που απορροφούσε την παραγωγή και των γειτονικών ποιμενικών χωριών. Tα μέλη κάθε οικογένειας συγκροτούσαν ένα μικρό υφαντουργικό εργαστήριο. Oι ντόπιοι έμποροι - αγωγιάτες μετέφεραν με καραβάνια τα βιοτεχνικά προϊόντα από το Λιβάδι, τον Τύρναβο, τα Αμπελάκια και την Αγιά και τα μεταπωλούσαν σε διάφορες αγορές στο εσωτερικό και εξωτερικό: Θεσσαλονίκη, Βελιγράδι, Βιέννη κ.ά. Έτσι το Λιβάδι, με το εβδομαδιαίο παζάρι και τα πολλά καταστήματα εξελίχθηκε σε εμποροβιοτεχνικό κέντρο.